Moss Side

Moss Side er et sentralt område av Manchester som ligger omtrent 3 km sør for sentrum. Bydelen strekker seg fra Hulme i nord, Chorlton-on-Medlock, Rusholme og Fallowfield i øst, Whalley Range i sør, og Old Trafford i vest.

Demografi 
Ved folketellingen i 2011 hadde Moss Side et folketall på 18 902. av disse beskrev 32,8% av innbyggerne seg som hvite, 7,3% som blandet, 18,5% som asiatiske, 34,5% som svarte, 4,1% som arabiske og 2,8% av annen etnisitet. Studenter utgjorde 6,2% av befolkningen.

Samferdsel 
Bydelen ligger på begge sider av Princess Road (A5103) som er en hovedvei med fire felt og en av de viktigste pendlerrutene inn og ut av Manchester. Veien går fra den indre ringveien og sørover mot Northenden og Wythenshawe, og til motorveien M56 som går forbi Manchester Airport før den fortsetter mot M6, den viktigste nord- og sørgående motorveien på vestsiden av England, og derfra videre vestover mot Chester og nord-Wales.

Boligbebyggelse 
Boligområdene Whitworth Park og Alexandra Park i Moss Side ligger nært til universitetsområdet der både Manchester University og Manchester Metropolitan University ligger. Manchester City spilte sine kamper på Maine Road i Moss Side mellom 1923 og 2003. Klubben hadde også et treningsområde som lå i Platt Lane litt sør for Maine Road i grenseomroådet mellom Moss Side og Rusholme. Maine Road ble revet i 2003, mens treningsenteret nå eies av Manchester Metropolitan University (MMU).

Mange leiligheter i naboområdet Hulme ble revet tidlig i 1990-årene for å bli erstattet med småhus. Boligene i boligområdet Alexandra Park vest i Moss Side har blitt renovert og gatene har blitt bygd om for å minke frykten for kriminalitet. Mange andre boligområder i Moss Side har også blitt renovert i løpet av de to første tiårene på 2000-tallet og nye boliger har også blitt bygd der Manchester Citys gamle bane lå.

Kriminalitet 
I april 1994 utpekte avisen The Independent Moss Side som et av de mest underprivilegerte områdene i Storbritannia. Området var et av de verste med hensyn til kriminalitet og narkotikamisbruk var identifisert som områdets største problem. Våpenbruk var svært vanlig med mer enn 400 tilfeller rapportert i løpet av en 12-måned periode. Ambulansepersonnel begynte å bruke skuddsikre vester på grunn av de mange narkotikarelaterte skytingene i området. Mange leger ble knivtruet til å gi fra seg medisinkoffertene sine i forbindelse med husbesøk til lokale pasienter. Flere politibiler ble angrepet med brannbomber og det var også rapporter om forsøk på bakholdsangrep på politipatruljer. Arbeidsløsheten var på starten av 1990-årene nesten 30 %, noe som var mer enn tre ganger så høy som det nasjonale gjennomsnittet.

Gjengrelatert kriminalitet er i 2021 fremdeles et stort problem i området slik det også er i flere andre nærliggende områder i sør-Manchester, for eksempel Rusholme og Longsight. Siden 1990 har det vært mye vold som grunner i konflikter mellom rivaliserende gjenger som kjemper om kontroll av området. Det har ført til mange skuddvekslinger og knivangrep og mange har blitt drept. I perioden i 1990-årene som ofte omtales som Madchester ble narkotikahandel veldig lukrativt. En gjengkrig startet mellom de to største gjengene i Manchester, Cheetham Hill Gang fra et område litt nord for bykjernen og Gooch Close Gang fra Moss Side, som kjempet om kontroll av narkotikahandelen i bykjernen. 
I 2009 ble Gooch-gjengen fengslet, noe som førte til en betydelig nedgang i skyteepisoder i hele Stor-Manchester. Antall gjengrelaterte skytinger falt fra 120 i 2006 til bare 16 i 2011. I tidlig 2020-årene ser det ut til at gjengkriminalitet vokser igjen med etablering i Moss Side og nærliggende områder av nye voldelige gjenger som AO (Active Only) og Rusholme Crips som henholdsvis har splittet ut fra de mer kjente Doddington og Gooch gjengene.

Næringsliv

Bryggerier
Historien av brygging i Moss Side går tilbake til 1800-tallet.

Royal Brewery i Moss Side har hatt mange eiere og er nå eid av Heineken som bruker det til å produsere Foster's Lager. Det har vært et bryggeri på denne tomten siden 1875, og det opprinnelige navnet var Albert Brewery. 

Hydes Brewery på Moss Lane West ble bygd i 1861, og var opprinnelig kjent som Queen's Brewery. Ølbrygging stoppet i 2012 da produksjonen ble flyttet til en ny bygning i Salford. Den gamle bryggeribygningen er fredet og renovasjon er planlagt.

Annen industri

Aquatech Pressmain som er spesialister i levering av pumper har sitt regionskontor for nord-England i Moss Side.

Private helsetjenester
Bridgewater Hospital, et privatsykehus som utfører en rekke helsetjenester ligger på Princess Road.

Opptøyene i 1981

I 1981 var det opptøyer i mange storbyområder i England, og Moss Side var et av områdene som ble hardest rammet. Analytikere har sporet etableringen av de kriminelle gjengene i Manchester i 1970-årene til fattigdom i de sentrale bydelene Hulme, Longsight og Moss Side i sør-Manchester, hvor det var livlige svartebørsmarkeder som fremmet handel i narkotika og skytevåpen. Skuddvekslinger mellom rivaliserende gjenger ble vanlig og er opphavet til at Manchester på folkemunne ble kjent som Gunchester.

Referanser 

Manchester